Novembri alguses teatasid politsei ja lähedased, et otsivad Tartus juba 31. oktoobril kadunud Kaarel Arbi. Politsei leidis mehe reedel surnuna.

4. detsembril leiti Põltsamaa vallas Annikvere külas vanast kaalukojast teadmata kadunuks jäänud Kaarel Arbi vägivallatundemärkideta surnukeha, mis saadeti surma põhjuse selgitamiseks kohtuarstlikku ekspertiisi, kinnitas politsei.

Ajakirjanik ja diskor Kaarel Arb oli ka varem mõned korrad kadunud, siis aga jälle välja ilmunud.

Kaarlit nähti viimati 31. oktoobri öösel Tartus, Vanemuise tänaval ning sõbrad ja lähedased levitasid Facebookis tema otsimise teadet.

Väidetavalt oli Kaarli moodi meest 7. novembri hommikul Tabivere vallas Juula külas Tartu suunas liikumas nähtud, abi mees ei vajanud.

Eesti Ekspress kirjutas tänavu aprillis, kuidas ajakirjanik ja diskor Kaarel Arb langes kummalisel kombel 11 kuu jooksul kaks korda väidetava inimröövi ohvriks. Ametlikku kinnitust röövimised ei leidnud.